ཟབ་ཏིག་དགོངས་པ་འདུས་པ་ལསཿ ཟབ་ལམ་ ཐུགས་རྗེའི་ཆོས་སྐོར་མ་བསྒོམས་སངས་རྒྱས་འཕོ་བའི་ཁྱད་ཆོས་འབྲེལ་ཚད་རྣམ་གྲོལ་ཞེས་བྱ་བ་བཞུགས༔ གང་གི་བརྩེ་བ་ཆེན་པོའི་ཡེ་ཤེས་ཀྱིས༔ ཡིད་ཅན་ཐབས་ཀྱིས་སྒྲོལ་ལ་ཕྱག་འཚལ་ལོ༔ འཁོར་འདས་རོ་མཉམ་རྟོགས་པའི་རྣལ་འབྱོར་པས༔ སེམས་ཅན་གང་ལངའ་ཕྲིན་ལས་དཔལ་དུ་འཇུག༔ འཁོར་
བའི་རྒྱ་མཚོར་དབང་མེད་བྱིང་པ་ལ༔ སྙིང་རྗེའི་ལྕགས་ཀྱུ་རྣོན་པོས་འཛིན་ཐབས་དེ༔ བསྐྱེད་པ་ཐབས་ལ་ཤེས་རབ་རྫོགས་ཆེན་གྱིས༔ རྣོ་བའི་གསོས་བཏབ་སྡིག་ཅན་བཙན་ཐབས་སྤོར༔ འདུ་ཤེས་དག་པས་འདུན་པ་རབ་བསྒྱུར་ནས༔ རླུང་སེམས་འདྲེས་པའི་ཐིག་ལེ་རང་དབང་ཐོབ༔ཟབ་པ་འདི་ནི་སྔགས་ཀྱི་ཁྱད་ཆོས་ཡིན༔ ས་མ་ཡ༔ ཨོཾ་མ་ཧཱ་ཤུ་ནྱ་ཏ་ཛྙཱ་ན༴ ས་སྟོང་བར་སྦྱངས༔ ཆོས་རྣམས་གདོད་ ནས་མ་གྲུབ་སྟོང་པ་ལས༔ རྩལ་སྣང་སྣོད་བཅུད་དག་པའི་རོལ་པར་ཤར༔ ཕྱི་སྣོད་བདེ་བ་ཅན་གྱི་ཞིང་ཁམས་བཞིན༔ རྒྱན་དང་བཀོད་པ་ཚད་ལས་འདས་པའི་དབུས༔ པད་ཉིའི་གདན་ལ་རང་ཉིད་དག་པའི་སྐུ༔ གསང་བ་ཡེ་ཤེས་བཅུ་དྲུག་གཞོན་ནུའི་ཚུལ༔ དམར་གསལ་སྣུམ་བག་ཆགས་ལ་གཟི་འོད་འབར༔ནུ་འབུར་བྷ་ག་རབ་རྒྱས་སྐེད་སྐབས་ཕྱེ༔ ཕྱག་གཡས་ཁ་ཊྭཱཾ་དུག་གསུམ་དབྱིངས་སུ་གཅོད༔ དབའ་བོ་ཐབས་ཀྱི་རང་བཞིན་དཀུ་ལ་བརྟེན༔ གཡོན་པ་གཟུང་འཛིན་རང་གྲོལ་ཐོད་ཁྲག་འཛིན༔ སྤྱན་གསུམ་ཅུང་ཟད་ཁྲོ་ལ་ཆགས་ཉམས་ ལྡན༔ དབུ་སྐྲ་དམར་སེར་ཐོད་སྐམ་ལྔ་ཡིས་བརྒྱན༔ ཞབས་གཡས་བསྐུམས་ལ་གཡོན་བརྐྱངས་གར་སྟབས་མཛད༔ རཏྣ་རུས་པའི་རྒྱན་གྱིས་རྣམ་པར་བརྒྱན༔ སྟོང་གསལ་སྒྲིབ་མེད་ཟང་ཐལ་འོད་ཀྱི་ལུས༔ དེ་ཡི་སྐུ་དབུས་དྲང་པོར་ཐར་བའི་ལམ༔ དབུ་ལ་མཚན་ཉིད་བཞི་ལྡན་སྐུ་གསུམ་མདོག༔ ཡར་སྣེ་སྤྱི་བོར་པདྨའི་འདབ་ལྟར་ཕྱེ༔ མར་སྣེ་གསང་གནས་སྙུག་མའི་ཚིགས་བཞིན་བཀག༔ དྭངས་གསལ་སྲབ་མཉེན་འོད་དང་ལྡན་པའི་མཐིལ༔ རླུང་སེམས་ངོ་བོ་ཐིག་ལེ་སྔོ་ལྗང་ནི༔ འཕར་ཞིང་འདྲིལ་བ་མ་སར་སྒོང་ང་ཙམ༔ འཁོར་ལོ་ལྔ་རུ་ཡུམ་ལྔའི་ཐུགས་ཀློང་བརྒྱུད༔ སྤྱི་བོར་རིགས་ཀུན་བདག་པོ་ཐུགས་རྗེའི་གཏེར༔ གསུང་མཆོག་སྣང་བ་མཐའ་ཡས་འོད་མི་འགྱུར༔ བར་དོའི་སུན་མར་བཞུགས་པའི་ཐུགས་ཀློང་དུ༔ མི་འགྱུར་གདོད་མའི་བཙན་ས་ཟིན་པར་བསམ༔ ཞེས་ཤེས་པ་རྩེ་གཅིག་ཏུ་གཏད་ལ་ཧིཀ༔ གི་སྒྲ་བདུན་གྱིས་འཕོ་པར་བྱ༔ དེ་ནས་
གསོལ་བ་འདེབས་པ་ནི༔ ཨེ་མ་ཧོཿ གཞི་གདོད་ནས་དག་པ་ཆོས་སྐུའི་དབྱིངས༔ མདངས་མ་འགགས་ལོགས་སྐུའི་ཆོ་འཕྲུལ་འཕྲོ༔ ཐབས་གང་འདུལ་སྤྲུལ་བའི་རོལ་གར་ཅན༔ རྗེ་ཁྱབ་བདག་དྲིན་ཆེན་བླ་མ་ལ༔ ཡིད་མོས་གུས་གདུང་ བས་གསོལ་བ་འདེབས༔ ལམ་འཕོ་བ་འབྱོང་བར་བྱིན་གྱིས་རློབས༔ སྣོད་ཡུམ་ཆེན་ལྔ་ཡི་རང་བཞིན་དག༔ བཅུད་གདན་གསུམ་ཚང་བ་རྩ་བའི་དལ༔ དཔལ་རྒྱུད་སྡེ་བཞི་དྲུག་ཞི་དང་ཁྲོ༔ ལྷ་ཡི་དམ་དཀྱིལ་འཁོར་ལྷ་ཚོགས་ལ༔ ཡིད་མོས་གུས་གདུང་བས་གསོལ་བ་འདེབས༔ ལམ་འཕོ་བ་འབྱོང་བར་བྱིན་གྱིས་རློབས༔ གནས་འཁོར་ལོ་གསུམ་གྱི་ཕོ་བྲང་དུ༔ ཡུལ་ཉེར་བཞིའི་གཙོ་མོར་དབང་བསྒྱུར་བ༔ ཚུལ་མ་ངེས་སྤྱོད་པའི་རྫུ་འཕྲུལ་ཅན༔ ཐབས་བདེ་བའི་ཕོ་ཉ་མཁའ་འགྲོ་ལ༔ ཡིད་མོས་གུས་གདུང་བས་གསོལ་བ་འདེབས༔ལམ་འཕོ་བ་འབྱོང་བར་བྱིན་གྱིས་རློབས༔ ཁམས་དྲུག་ལྡན་རྡོ་རྗེའི་གྲོང་ཁྱེར་ན༔ རྩ་དག་པ་འཁོར་ལོ་ལྔ་ཡི་ཞིང༔ རླུང་དག་པ་ཡི་གེ་སྔགས་ཀྱི་འགྲོས༔ ཐུགས་བདེ་སྟོང་གདོད་ནས་མི་འགྱུར་ལ༔ ཡིད་མོས་གུས་གདུང་བས་གསོལ་བ་འདེབས༔ ལམ་འཕོ་བ་འབྱོང་བར་བྱིན་གྱིས་རློབས༔ ཞིང་ངེས་པ་ལྔ་ལྡན་ནུབ་ཀྱི་ཆ༔ གཞན་ཐུགས་རྗེའི་རྗེས་འཛིན་སྨོན་ལམ་ཅན༔ མགོན་གསུང་གི་རྡོ་རྗེ་འོད་དཔག་མེད༔ འཁོར་བྱང་སེམས་འཕགས་པའི་དགེ་འདུན་ལ༔ ཡིད་མོས་གུས་གདུང་བས་གསོལ་བ་འདེབས༔ ལམ་འཕོ་བ་འབྱོང་བར་བྱིན་ གྱིས་རློབས༔ ལྷོ་གྲུ་འཛིན་རི་བོའི་གནས་མཆོག་ན༔ རྗེ་གངས་ཅན་འགྲོ་བའི་སྐྱབས་ཀྱི་མཆོག༔ ལྷ་ཕྱག་ན་པད་དཀར་འཆང་བ་དང༔ ཡུམ་སྒྲོལ་མ་ཉེར་གཅིག་འཁོར་ཚོགས་ལ༔ ཡིད་མོས་གུས་གདུང་བས་གསོལ་བ་འདེབས༔ལམ་འཕོ་བ་འབྱོང་བར་བྱིན་གྱིས་རློབས༔ གནས་ལྷོ་ནུབ་ཟ་བྱེད་སྲིན་པོའི་གླིང༔ ཡོངས་འགྲོ་བའི་སྐྱབས་གཅིག་བཀའ་དྲིན་ཅན༔ རིགས་རྒྱ་མཚོའི་བདག་ཉིད་པདྨ་འབྱུང༔ འཁོར་རིག་འཛིན་དཔའ་བོ་རྣལ་འབྱོར་མ༔ ཡིད་མོས་གུས་གདུང་བས་གསོལ་བ་འདེབས༔ ལམ་འཕོ་བ་འབྱོང་བར་བྱིན་གྱིས་ རློབས༔ ཕྱི་འཁྲུལ་བའི་སྣང་བ་བདག་ཏུ་བཟུང༔ ནང་མངོན་ཞེན་འཛིན་པ་ཕུང་པོའི་གྲོང༔ སེམས་འོད་གསལ་དྭངས་མའི་རིག་པ་དེ༔ གཞི་ཀ་དག་དབྱིངས་སུ་འཕོ་བར་ཤོག༔ སྐྱབས་མཆོག་གསུམ་དམ་ཅན་རྒྱ་མཚོའི་ཚོགས༔ཐུགས་གཡེལ་བ་མེད་པའི་བརྩེ་ཆེན་དང༔ བདག་དད་མོས་དྲག་པོས་མཚམས་སྦྱར་ནས༔ དོན་སྐུ་གསུམ་ཞིང་དུ་འཕོ་བར་ཤོག༔ ལམ་རྨད་བྱུང་སྔགས་ཀྱི་བྱིན་རླབས་དང༔ ཐབས་རྟེན་འབྲེལ་ཤེས་རབ་སྟོང་ཉིད་མཐུས༔ ལས་སྒྲིབ་པ་ཆ་བཅས་དབྱིངས་སུ་དག༔ གཞི་ཟུང་འཇུག་གདོད་མའི་སར་གྲོལ་ཤོག༔ཧིཀཿ སྒྲ་བདུན་བརྗོད༔ ལུས་འཕར་སེམས་གཡོ་ཤེས་པ་ཟ་ཟིར་འགྱུར་བ་སྤྱི་གཙུག་རྡོལ་བ་ཁྲག་དང་ཆུ་སེར་འབྱུང་བ་སོགས་རྟགས་ཀྱི་རྣམ་གྲངས་མང་དུ་འོང་ངོ༔ ཨེ་མ༔ རང་བྱུང་པདྨ་རྒྱལ་པོའི་ཐུགས་ཀྱི་ཀློང༔ རང་ཤར་ཟབ་དགུའི་བདུད་རྩི་ལེགས་འཁྱིལ་བ༔ སྨོན་ལམ་སྐལ་བ་བཟང་པོའི་སྐྱེས་བུ་ཡི༔ ཡོན་ཏན་ལུས་ཟུངས་རྒྱས་པའི་དཔལ་དུ་ཤོག༔ ས་མ་ཡ༔ རྒྱ་རྒྱ་རྒྱ༔ དུས་ལ་སྦྱར་བའམ་གཞན་འཆི་ཁ་མར༔ འདུན་པ་དྲག་པོས་རྩ་ཡི་སྟོང་ར་གསལ་གདབ༔ སྙིང་ཁ་རུ་ཨཱ༔དཀར་པོ་རྔུལ་ཆུ་ལྟར་གསལ་ཞིང་འཚེར་བ་ལ་སྤྱི་བོར་བདེ་ཆེན་འཁོར་ལོའི་བར་ཨཱ༔དེ་འདྲ་བ་ཉེར་གཅིག་འོད་ཀྱི་ཐག་པར་བརྒྱུས་པར་བསམ༔ ངག་ནས་ཨཱ༔ ཞེས་དྲག་ཏུ་བརྗོད་པས་བདེ་སྐྱོང་འཁོར་ལོའི་ཡུམ་དམ་ཚིག་སྒྲོལ་མའི་ཡཾ་ཡིག་གཞུའི་དབྱིབས་
ཅན་གྱིས་རླུང་གཡོས༔ལྟེ་བར་སྤྱན་མའི་དཀྱིལ་འཁོར་བཤིག༔ སྙིང་ཁར་མཱ་ཀི་ཆུ་དང་གཉིས་མེད་བསྲེ༔ ཨཱ༔རྣམས་ཀྱང་རིམ་གྱིས་ཡར་ཐིམ་སྟེ་མགྲིན་པར་གོས་དཀར་མོ་དང་དབྱེར་མེད་འདྲེས་སྤྱི་བོར་དབྱིངས་ཕྱུག་ནམ་མཁའི་ཐིག་ལེ་སྔོ་སྐྱ་ཨཱ༔མཚན་པ་ཧིཀ་གི་སྒྲས་རང་ཞིང་ཁམས་གང་ལ་མོས་པ་དེར་སྐར་མདའ་འཕང་བ་ལྟར་སོང་བར་བསམ༔ ཌཱཀྐི་གསང་བ་ཚིག་གཅིག་གི་རྒྱུད་ལས༔ གང་གི་རླུང་སེམས་གོམས་པ་ཡི༔ དེ་དང་དེ་རུ་འཕོ་བར་བཤད༔ སྡིག་པ་ཅན་གྱི་གང་ཟག་ཀྱང༔ གདམས་པ་འདི་འཕྲད་བྱང་ཆུབ་ཐོབ༔
ཅེས་གསུངས་སོ༔ ཡེ་ཤེས་རྩེ་མོའི་རྒྱུད་ལས༔ ཉོན་མོངས་བུད་ཤིང་བསྲེག་དང་ཟད༔ མི་སྐྱེ་བ་དང་མི་འགྱུར་འདི༔ ཆོས་ཉིད་ཐད་ཀར་རྟོགས་པའི་གནད༔ རླུང་སེམས་རང་དབང་ཐོབ་པ་ཡིན༔ ཞེས་གསུངས་
པ་བཞིན་ཉེ་བརྒྱུད་གདམས་པ་ཟབ་མོ་གུ་ཧྱ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ ཟབ་རྒྱ༔ གསང་
རྒྱ༔ གུ་ཧྱ༔ བརྡ་ཐིམ༔ ཞེས་ཤིན་ཏུ་ཟབ་མོ་གསང་བའི་ཆོས་སྐོར་གྱི་བརྡ་བཀྲོལ་དུས་ལ་བབ་ཚེ་བསླབ་གསུམ་ནོར་བུའི་རྒྱན་ཅན་སློབ་བུ་ཨོ་རྒྱན་རྒྱ་མཚོས་བསྐུར་ངོར་སྤྲུལ་བའི་གཏེར་སྟོན་ཆོས་དབྱིངས་རྡོ་རྗེས་
དག་པར་ཕབ་པའི་ཡེ་གེ་པ་ནི་བྷོ་ངྷིའི་མིང་གིས་བགྱིས་པའོ།། སརྦ་མངྒ་ལཾ། དགེའོ།།